钦定古今图书集成/方舆汇编/职方典/第1111卷 > 湖广建置沿革考 通志
## 钦定古今图书集成/方舆汇编/职方典/第1111卷 > 湖广建置沿革考 通志

《禹贡》荆州之域，商奄九有，始言荆楚。周文三分有二，视江、汉为周。南武受命成周，更职方东南曰扬，兼得楚与南越之交波溠为豫，又属汉东。秦韩之分，荆居正南，而以衡表山，薮曰云梦，川曰江、汉，浸曰颍、湛。自春秋垂战国。楚延袤六千里而遥，西黔中、巫郡，东夏州、海阳，南洞庭、苍梧，北陉塞、郇阳、迨。秦并郡县，始为南郡。南阳、黔中、长沙属古荆州，而扬则九江，豫则南阳之东北二境与南郡之北境参隶焉。楚汉析楚为四羽，自王西楚、丁、彭、徐，而番君、吴芮王衡山，都邾；英布王九江，共敖都江陵。自淮北沛、陈、汝南、南郡为西楚，彭城以东、东海、吴、广陵为东楚，衡山、九江、江南、豫章、长沙为南楚，是称“三楚。” 郢之后徙寿春，亦称郢。楚。越初灭吴，得江、淮以北。而楚后灭越，兼有吴、越境，故为越楚。汉高蹙秦，诛楚，郡国杂治，王黥布于六、吴芮于临湘，寻立刘贾为荆王，后以其地封。汉武帝置十三州，荆及扬、豫各相系属。更诏西南置郡，兼制牂、牁五溪。光武因旧，并省县道。侯国增损无常，而荆则理南阳、南郡、江夏、桂阳、武陵、长沙、零陵七郡，其豫、扬稍属焉。三国属汉，始领七郡，旋属孙吴。魏守沔口，及于宣城。吴始都鄂，后据江南，不过荆、郢。荆理南郡，郢理江夏，以建平、西陵、乐都、南郡、巴丘、夏口、武昌命为重镇，寻得沔口、邾城属。汉以后，荆州并建。魏以南阳名荆，吴以江陵名荆。西晋平吴，分置州郡十九。于荆，则江夏、南郡、襄阳、南阳、顺阳、乂阳、新武、魏兴、上庸、建平、宜都、南平、武陵、天门、长沙、衡阳、湘东、零陵、邵陵、桂阳、武昌、安城。于豫则弋阳、更益、西阳、竟陵。东晋自元帝至成帝，退屯谷城，淮汉而北，悉陷苻坚，坚败再复。其后荆河大司陷于姚兴，梁益陷于谯纵，进兵屯戍，不越襄、汉，而镇守之地止于上明、江陵、夏口、“武昌、义熙，移宋，荆理南郡，郢理江夏，湘理临湘，雍理襄阳，司理义阳。” 后魏南侵，全没西境，萧齐奄有元永、沔北诸郡，东昏时，相继沦没。梁大通间，平淮、汉中亦复。景平而后，江北陷齐，汉、蜀没魏，而雍、溠及戍夏口、真阳，乃其重镇。梁亡，察立江陵南陈，境限长江，迄于大建，尽属高齐。齐亡入周，迎隋之师，乃遣戍守狼尾、公安、长林、安蜀，以至巴陵，并为靡解。拓拔南征，遂临瓜步，长淮而北皆属焉。孝文渡沔，乃及樊城。宣武、元英破收义阳，至孝武，遂分东西。高欢据有河北，襄、汝迨陈师侵轶，亡其南境，制置无闻。宇文后平江陵，西迄于江东，南尽于长沙。隋廓定江表，始析中省，分部刺史州郡。后萧铣起于江陵，武彻起于桂阳。唐开元设十五道采访使，始以山南东道理襄阳，辖江陵等九郡；江南西道领长沙等八郡；黔中道领黔中等十三郡。安陆、义阳分属淮南道，连山分属岭南道。方镇以后，各置为军。朱温南有荆、吴，马殷称王于湘南，高季兴节度荆南。其后高氏仅保江陵，马氏居湖南，兼理潭、鼎。石晋自江而南二十一州为南；唐；自湖南北十州为楚，而荆、归、峡三州为南；平时则改建不常，以江为界。宋兴师，克荆，平湖、湘。太宗相继混一，初分二十三路。太平兴国，分为江南、淮南。咸平时，分为荆湖南北路。宣和二年，改岳州为岳阳军。崇宁三年，改靖州，《鼎》升常德府，安升德安府，沅曰潭阳。馀沿唐旧。而思、黔、施、播诸州，则隶蜀之夔路；兴国军隶江西路。建炎、京西南路暨襄阳府皆属金，惟存襄、均、随、枣阳、光化五郡，而荆湖南北二路，则仍宋版。后岳飞复襄阳，迄宋亡。元代乃置湖广等处行中书省，及江南湖北道，又置荆湖北道及山南江北道，湖南道，司岭北湖南道，升改州路，亦无常名。明初，行省。寻更“湖广等处承宣布政使司。” 领府十三：武昌、黄州、荆州、常德、永州、宝庆、辰州、长沙、衡州、襄阳、岳州、汉阳、德安州四。安陆、沔阳、郴、靖。置都指挥使司，领卫二十八。武昌、武昌、左黄州、蕲州、施州、岳州、长沙、茶陵、宝庆、衡州、永州、辰州、沅州、平溪、清浪。

偏桥、镇远、常德、靖州、铜鼓、《五开》，襄阳、沔阳、荆州、安陆、汉阳、大庸、瞿塘，寻废铜鼓、《五开》二卫。二十一年，改荆州卫为湘府护卫，升守御所为左护卫，调汉阳卫为右护卫。二十二年，于慈利县北置九谿卫。二十三年，升道州守御所为宁远卫。二十九年，改大庸所为永定卫。三十一年，寻以湘府三护卫为荆州及左右二卫。三十二年，守御千户所凡五。枝江、德安、彝陵、长宁、澧州置提刑按察司，分武昌、湖南、湖北、荆西四道，抚治其方，岁令御史巡按察之。永乐间，增置湖南、荆南二道，寻割川、湖、云南地为贵州布政司。今贵之宣慰司、思南诸府，先楚地也。又以五开更名黎平及镇远，各置为府，领诸蛮彝长官司，复置铜鼓、五开二卫。成化间，析襄阳府四县建郧阳府井卫，更割四县之地增县三，置都御史抚治郧、荆诸郡及行都指挥使司，分领荆襄等卫七所十七，建治郧阳。嘉靖七年又以安陆、沔阳二州并属县二，及割荆州之荆门、当阳、潜江为承天府，特置荆西道。又置兴都留守司，改安陆卫为承天卫，调荆州“左卫为显陵卫，并辖于留守” 州邑，名目随时增省。先是弘治十四年，添设城步县，属宝庆。至嘉靖丙寅，割黄冈、麻城、黄陂之交，增置黄安县，属黄州。万历丙申，添设天柱县，属靖州。崇祯己卯，添设新田县，属永州；又添设嘉禾县，属衡州。共府十有五，州二，县一百有九，卫三十二，所四十三，宣慰二，宣抚四，安抚九，长官二十八。

皇清因之。顺治二年改承天府为安陆府。顺治十六

年，并上津入郧西，领州县一百二十三。康熙三年，分左右布政。左布政司仍驻省城，分管武汉、黄、安、德、荆、襄、郧八府；右布政司驻长沙府，分管长、永、衡、宝、岳、常、辰七府，郴、靖二州及各卫所。又增设按察使司一员，驻札分管如之。湖北裁卫三、所八，见在卫、所十；湖南裁卫四、所二十五，见在卫十五、所五。